You are here: Home » Content » Afrikaans Huistaal Graad 7 » Die ruimteman Loeloeraai
InleidingDit was 'n geskiedkundige dag toe Mark Shuttleworth op 25 April 2002 op 'n reis van 10 dae na die Internasionale Ruimtestasie (IRS) wat 400 km bokant die aarde wentel, vertrek het.Hy was die eerste Afrikaan om so 'n reis te onderneem. Of was hy ...?In hierdie module gaan ons 'n reis deur die Afrikaanse letterkunde onderneem om te bepaal wat reeds ten opsigte van wetenskapfiksie geskryf is. Terselfdertyd gaan ons ook probeer vasstel wie inderdaad die eerste Afrikaan was om 'n ruimtereis te onderneem!
Wie was Loeloeraai?C.J. Langenhoven was die eerste skrywer van ruimte-eeuse wetenskapfiksie in Afrikaans. Sy verhaal, Loeloeraai, wat in 1923 verskyn het, het die kinders van daardie dae gaande gehad met die gedagte dat 'n besoeker uit die buitenste ruim in 'n ruimteskip op Oudtshoorn kon land.Dit is die verhaal van Loeloeraai, die man van Venus, wat met 'n ruimteskip by Arbeidsgenot, die woning van die Langenhovens, land en 'n tyd lank by Kerneels, Vroutjie en Engela tuisgaan. Hy is vriendelik en flink van begrip en Engela leer hom Afrikaans praat.Na 'n tydjie hoor die plaaslike landdros van die vreemde besoeker sonder toegangspermit of paspoort, en Loeloeraai besluit om maar eerder die aarde te verlaat. Hy neem egter eers die familie op 'n reis na die maan.Ons sluit nou by die familie aan waar hulle die ruimtetuig betree . . . Takhaar-opleidingMet 'n trapleertjie het ons ingeklim. Binne was 'n ronde vertrek, met 'n vloer en 'n plafon waaragter die bergplek was van toestelle en voorrade. In die rondte om was sofas teen die muur, en in die middel deur die kompartement 'n gordyn sodat die vroumense hulle by slapenstyd kon afsonder."Sit, vriende," sê Loeloeraai. "En gespe tog die rieme wat teen die muur hang om julle lyf vas."Ek en oom Stoffel kyk vir mekaar. Loeloeraai sien die vraag in ons blik. "Dit help nie om nou kleingelowig te word nie," sê hy. "Julle sal die rede vir die spantoue aanstons ontdek."Toe draai hy die ronde skyf vas, en hy slaan die lig aan."Ons sal vensters hê om deur te kyk," sê hy, "so gou as ons onder die lug uit is. Anders slaan hulle aan van die waterdamp. Is julle klaar? Nou!"En hy druk op 'n knoppie.Toe Loeloeraai op die knoppie druk, voel ons meteens dat ons opgelig word; en omdat die snelheid aanvanklik gering was en al meer en meer toeneem, het die gevoel van drukking van onder af gebly. Maar ná 'n paar minute, toe die maksimum snelheid behaal was en ons vaart dus eengalig aanhou, was dit dadelik of ons rus onder ons wegraak. Toe ons sien, hang ons almal los in ons spantoue."O magtig, Kerneels," sê ou Stoffel, "ons val! Die ding raak onder ons uit. Hy begin te makeer. Ons sweef almal los nes erte in 'n geskudde blaas.""Nee, Stoffel," sê Loeloeraai, "ons styg nou op ons vinnigste. Maar die swaartekrag is afgesny: al wat binne die sfeer is, is absoluut sonder gewig - anders kon ons nie van die aarde weggekom het nie. Strek uit jou arm, Stoffel. So. Nou voel jy - jy hoef hom nie reguit te hou nie, hy bly self so. Daarom het ek ons in die spantoue laat gespe. Hierbinne is ons net soos ontliggaamde geeste. Wil julle sien? Kerneels, maak vir Engela tog los en gee haar 'n effentjiese stootjie."Toe ons weer sien sweef Engela in die lug, in die middel van die sfeer."Nou kan jy jou hou in watter postuur jy wil, Engela - sit of lê of staan of hang, dis alles eners. En voel jy? Daar is geen stuk onder of bo nie.""Ai, maar dis heerlik!" sê Engela. En sy draai haar na alle koerse toe. "So 'n sagte rusplek is daar op die aarde nergens te kry nie. Ek is soos 'n swewende seepblasie, gewieg in die lug."Loeloeraai raadpleeg 'n instrument aan die muur. "Ons sfeer is nie meer in die lug nie. Gelukkig het ons lug hierbinne in voorraad. Jy voel nie dat dit bedompig is nie, Kerneels?""O nee. Die lug is soos die varse geur as die donderweer oorkom, soos in die vroeë oggend aan die seekus.""Osone," sê Loeloeraai. "Ons sal dit so hou. Maar in alle geval, ons het die lug daarbuite verlaat - ons is al 'n vierhonderd myl bokant die oppervlakte van die aarde - as ons nog van 'bokant' kan praat. Ek kan nou die luike verwissel vir ruite.""Gaan jy hulle één vir één oopdraai?" vra ou Stoffel."O nee, dan is ons dadelik dood. Die lug wat hier in is sou in 'n oomblik uitstroom. Ek skroef eers die glase in hulle plek, en dan laat ek die luikskywe binne in die muur wegrol."Toe die eerste venster oop was, kyk ons uit. Daar was niks as die stikste donker nag waarin ons uitsien uit die heldere lig van binne. Ek kon nie help om te ril nie. Die eensame nag en weg van mens en mensewoning, weg van alles wat om en by ons was van ons wieg af, swerwende swewende in die uiterste duisternis. "Maar waar is die sterre dan, Loeloeraai?""Nie in daardie rigting sigbaar nie, Stoffel. Ons is in die nag van die aarde af weg, ons is nog altyd in sy skaduwee. Ons kyk nou vas teen sy donker kant nes julle gewénd is om teen die nuwe maan te kyk. Die maan maak nie die hemel donker nie omdat hy te vér is om 'n merkbare deel daarvan te bedek. Maar onthou, ons is nog sommer hier vlak by die aarde. Hy sluit vir ons na hierdie kant toe alles weg. Ook natuurlik bedek hy die son vir ons. Maar wag, ek sal na die ander kant toe oopmaak."En toe daardie ruit in was en die skyf rol weg voor die glas, bars ons almal uit van verrukking. So 'n gesig het geen aardbewoner nog ooit gesien nie. Immers van die aarde af sien ons die sterre dof deur die dikke lae van die lug. Ons bou sterrewagte op hoë berge, maar nog is ons soos moddervisse wat deur troebel water opkyk na liggies wat van bo deur hulle medium inskyn.Toe ons hier uitkyk, was daar een glorieglans van sterre teen mekaar gepak, skitterende met 'n heerlikheid wat byna verblindend was. En hulle had kleure hier - groenes, rooies, bloues, geles en tussenin spierwittes, almal vonkelend van lewe asof dit 'n roerende panorama was."En tog," sê Loeloeraai, "julle mense op die aarde is nog hoog bevoorreg. Julle eerste wetenskap, veral julle eerste begrippe van die beginsels van die matesis, het by die waarneming van die sterre begin, duisende jare gelede. Was die sterre altyd vir die menslike oog bedek, watter barbare was julle nie nog vandag nie.""Is die sterre dan nie van al die planete af sigbaar nie, Loeloeraai?""Nie van óns wêreld af nie," sê hy. En toe vertel hy ons een van die seldsame dinge wat hy ooit van Venus vermeld het. "Ons het 'n steiler opdraande pad gehad om te klim as julle, Kerneels. Venus is met ewige wolke bedek. Uit die gedrag van 'n slinger en van hoogvallende voorwerpe het ons sy eie beweging afgelei. Totdat ons sterrewagte gebou het wat bokant die wolke uitsteek. Ook óns beskawing het swaar en stadig gekom, Kerneels.""Loeloeraai," sê Vroutjie, "wanneer sal ons die aarde weer kan sien? Of hou ons in sy skaduwee aan tot by die maan?""A nee, a!" val Engela in. "Ons kan nie so aanhou nie. Ons moet uitdraai en ry langes die skaduweestreep." Loeloeraai glimlag. "Ons sal om 'n ander rede uitdraai - ons ry nóú skuins om daaruit te kom. Toe ons van die aarde af weg is, was dit laaste kwartier. Ons moet die teenoorgestelde koers vat sodat ons die baan van die maan kry waar hy sal wees as ons daar aankom. Jy weet, Engela, as ons hom agterna moet ry vang ons hom nie, selfs met hierdie snelheid nie. Hy loop om 'n sirkel waarvan die aarde naasteby die senter is en die straal gemiddeld tweehonderd-en-veertigduisend myl, in iets oor die 27 dae. Dus moet sy snelheid 'n klein bietjie meer wees as ons s'n van duisend myl in die uur.""En hoe lank sal dit ons neem om uit die skaduwee uit te kom?""'n Paar uur," sê Loeloeraai. "Die skaduwee het natuurlik die deursnee van die aarde - naby die agtduisend myl. Maar ons was nie in die middel daarvan nie want ons is nie middernag daar weg nie. Ek gee aan die hand dat ons nou 'n stukkie eet en dan 'n bietjie slaap - ek dink julle het dit nodig ná die opwinding. En dan beloof ek julle 'n mooi gesig.""Hoe laat is dit, Ouman?" vra Vroutjie."Half-elf. Maar nou laat jy my dink - ek moenie my plig versuim nie. Ons vriende sal nuuskierig wees wat van ons geword het."Loeloeraai maak 'n dekseltjie oop in die vloer en hy gee my 'n telefoontoestelletjie aan."Hello!" sê ek. "Hello! Is dit 'Die Burger' daar?""Ja. Maar ons is besig. Kan jy nie so vriendelik wees om ons môre op te lui nie?""Waarmee is julle dan so besig?""Waar praat jy vandaan? Van Robbeneiland? Is jy die enigste man wat nie weet van die klompie wat maan toe vertrek het nie? Hier is 'n verslag van twaalf kolomme van Oudtshoorn en daar is nog ses spesiale artikels wat moet klaar kom. Ons gaan môre al die ander koerante uitklop.""Ek gee dan nie om om te wag tot môre toe nie," sê ek. "Sê solank groetnis vir die staf.""Nou ja, dankie. Maar wie is dit wat praat en waarvandaan?""Langenhoven, uit die interplanetêre ruimte.""Magtig man - wag, wag, moenie afsluit nie. Natuurlik is dit jy. Ek het nie eens opgelet dat dit die spesiale instrumentjie is wat gelui het nie.""Nee," sê ek. "Wag jy nou. Wie praat daardie kant? Dit gaan nie na Dawie nie.""Ek is van Donnerhellings hier," sê hy."Aikonna," sê ek. "Ek het genoeg sonde met jou op die aarde gehad. Roep die hoofredakteur en 'n betroubare snelskrywer as daar ooit ergens so 'n ding te kry is."Uit: C.J. Langenhoven: Loeloeraai, Nasionale Pers, 1923. Cornelis Jacob Langenhoven is op 12 Augustus 1873 naby Ladismith gebore. By sy geboorte is sy moeder oorlede, en is hy deur 'n oom en tante grootgemaak.As prokureur en Volksraadslid was hy 'n vurige kampvegter vir die regte van Afrikaans. Hy is op 15 Julie 1932 oorlede.Loeloeraai het in 1923 verskyn. Twee jaar later eers, in 1925, is Afrikaans deur die Parlement as amptelike taal erken. Op daardie tydstip was daar nog geen spelreëls vir Afrikaans nie. Dit is dus te verstane dat Afrikaans in daardie stadium idiomaties heelwat verskil het van die Afrikaans wat ons vandag skryf en praat.
Om ‘n historiese teks in hedendaagse Afrikaans oor te skryf [LU 5.1.1]Skryf die volgende sinne en sinsnedes uit die leesstuk oor in hedendaagse Afrikaans. Raadpleeg die teks deurentyd sodat elke sinsnede in konteks gelees word.(a) "Julle sal die rede vir die spantoue aanstons ontdek."(a) “...en hy slaan die lig aan.”(a) “...so gou as ons onder die lug uit is.”(a) “...of ons rus onder ons wegraak.”(a) “Hy begin te makeer.”(a) “...nes erte in 'n geskudde blaas.”(a) dis alles eners(a) En sy draai na alle koerse toe.(a) “So 'n sagte rusplek is daar op die aarde nergens te kry nie.”(a) “Ek is soos 'n swewende seepblasie gewieg in die lug.”(a) Die lug is soos die varse geur as die donderweer oorkom.(a) “Daar was niks as die stikste donker nag.”(a) “nes julle gewénd is.”(a) “Hy sluit vir ons na hierdie kant toe alles weg.”(a) Sien ons die sterre dof deur die dikke lae van die lug.(a) “En hulle had kleure hier . . . almal vonkelend van lewe asof dit 'n roerende panorama was.”(a) “As ons hom agterna moet ry, vang ons hom nie, selfs nie met hierdie snelheid nie.”(a) “Dus moet sy snelheid 'n klein bietjie meer wees as ons s'n van duisend myl in die uur.”(a) naby die agtduisend myl(a) “Kan jy nie so vriendelik wees om ons môre op te lui nie?”
Om te luister na ‘n geskrewe teks en die gevoelswaarde te bepaal
[LU 1.1, 5.1.1]Langenhoven, of te wel Neelsie, is in 'n telefoniese gesprek gewikkel met 'n verslaggewer van Die Burger. Luister noukeurig na die gesprek tussen die twee karakters aan die einde van die teksgedeelte.(a)1. Hoe klink Neelsie tydens die gesprek? Maak 'n regmerkie by elke moontlikheid.Opgewonde Leedvermakerig Saaklik Bekommerd Kordaat Spottend a) Hoe gedra Van Donnerhellings hom tydens die gesprek?Baie belangrik Geduldig Onbeskof Saaklik Vriendelik Tegemoetkomend Opdrag 3:
Om ‘n gesprek tussen twee persone te improviser
[LU 2.1]Met behulp van twee telefone, hetsy ou telefone, selfone of twee koeldrankblikkies wat met 'n stuk tou of wol verbind is, dramatiseer die betrokke stuk dialoog. Nog beter, aangesien julle in pare hierdie opdrag voor die tyd gaan oefen, vervaardig julle eie "ruimte"-telefone! (Punte vir die vindingrykste poging!)Die volgende aspekte moet in gedagte gehou word:(1) Die oorgawe en entoesiasme waarmee julle die gesprek voer (2) Karakteruitbeelding (3) Spontaneïteit (4) Sinvolle bewegings en handelings (5) Tydsberekening
Om ‘n verslag te skryf oor ‘n ruimtereis
[LU 4.1.2]Skeppende skryfwerk(a)1. Jy is die sesde persoon aan boord van Loeloeraai se ruimtetuig. Jy is egter onsigbaar - die ander passasiers is nie bewus van jou teenwoordigheid nie. Skryf 'n verslag oor die reis vir jou skoolkoerant wat jy per e-pos aan hulle stuur. Beskou dit as 'n studie in menslike gedrag.
Om ‘n ervaring op verbeeldingryke wyse te beskryf
[LU 4.4.1](a) Voltooi die aanhaling uit die teks:Toe Kerneels vra: "Is die sterre dan nie van al die planete sigbaar nie, Loeloeraai?", antwoord Loeloeraai:(a) Beskryf die indrukke wat jy ervaar as jy in die donker in die tuin sit, of op jou rug lê, en opkyk na die sterrehemel. Opdrag 6:
Om ‘n leesstuk te voltooi deur die ontbrekende woorde in te vul
[LU 3.2]Hierdie is 'n sluitingsoefening. Voltooi die leesstuk deur die woorde aan die einde van die leesstuk op die mees logiese manier in die gapings in te vul.Toe Loeloeraai op die knoppie druk, voel ons meteens dat ons opgelig word; en omdat die snelheid aanvanklik gering was en al meer en meer toeneem, het die gevoel van drukking van onder af gebly. Maar ná 'n paar minute, toe die maksimum snelheid behaal was en ons vaart dus eengalig aanhou, was dit dadelik of ons rus onder ons wegraak. Toe ons sien, hang ons almal_______ in ons________"O magtig, Kerneels," sê ou Stoffel, "ons val! Die ding raak onder ons uit. Hy begin te makeer. Ons __________almal los nes erte in 'n______________. "Nee, Stoffel,” sê Loeloeraai, "ons styg nou op ons vinnigste. Maar die__________ is afgesny: al wat binne die sfeer is, is absoluut sonder ________- anders kon ons nie van die aarde weggekom het nie. Strek uit jou arm, Stoffel. So. Nou voel jy - jy hoef hom nie reguit te hou nie, hy bly self so. Daarom het ek ons in die spantoue laat gespe. Hierbinne is ons net soos ___________ geeste. Wil julle sien? Kerneels, maak vir Engela tog los en gee haar 'n effentjiese stootjie."Toe ons weer sien ________ Engela in die _______ ,in die middel van die sfeer."Nou kan jy jou hou in watter postuur jy wil, Engela - sit of lê of staan of hang, dis alles eners. En voel jy? Daar is geen stuk onder of bo nie.""Ai, maar dis heerlik!" sê Engela. En sy draai haar na alle koerse toe. "So 'n sagte rusplek is daar op die aarde nergens te kry nie. Ek is soos 'n _________ gewieg in die lug."swaartekrag, lug, los, ontliggaamde, spantoue, sweef, geskudde blaas, gewig, swewende seepblasie.Mark Shuttleworth en sy twee mede-ruimtereisigers hetegter 'n honderd jaar later 'n totaal ander ervaring van swaartekrag ervaar.
Wat is swaartekrag?Mikroswaartekrag is 'n term wat algemeen gebruik word om die omgewing of toestande te beskryf wat ontstaan wanneer 'n voorwerp vryval in die swaartekragveld van 'n hemelliggaam soos die aarde. Die woord beteken letterlik klein of verminderde swaartekrag. Dit is egter misleidend, omdat dit die indruk wek dat swaartekrag grootliks afwesig is, terwyl dit nie die geval is nie. Op 'n hoogte van ongeveer 400 km bo die aardoppervlak waar die internasionale ruimtestasie (IRS) wentel, is die swaartekrag wat 'n voorwerp ondervind steeds ongeveer 90 % van die waarde wat dit op die aardoppervlak het. Vir 'n ruimtevaarder wat saam met die IRS besig is om vry te val, voel dit egter of hy/sy geen swaartekrag ondervind nie en dus "gewigloos" is.Die IRS en alles en almal daarbinne, bevind hulle in 'n toestand van vryval. Hoewel hulle in 'n wentelbaan beweeg, is hulle besig om voortdurend na die aarde toe te val.
Om ‘n vreesaanjaende ervaring te beskryf
[LU 4.1.1](a) Jy en 'n vriend bevind julle in een van die hysbakke van 'n wolkekrabber. Dit is net julle twee in die hysbak. Skielik voel dit asof die hysbak besonder vinnig na benede beweeg. Julle raak paniekbevange. Beskryf die ervaring.
1.1 luister na ekspressiewe, verbeeldings- en verhalende tekste (soos ballades, liedjies, kortverhale en vertellinge) en dit waardeer.
2.1 idees en gevoelens op ‘n ekspressiewe manier met selfvertroue en met redelike ondersteuning oordra deur geselekteerde mondelinge tekssoorte te gebruik (soos verhale, grappies, dramas);
2.4 basiese interaksievaardighede toon deur aktief aan groepbesprekings, gesprekke, onderhoude en debatte deel te neem:
2.4.3 gee erkenning aan ander se menings.
MemorandumAan die opvoeder:Die opvoeder verduidelik aan die leerders dat die letterkunde uit verskillende genres (of te wel verskillende soorte of tipe letterkunde) bestaan, byvoorbeeld poësie, drama, en prosa. Prosa kan bestaan uit liefdesverhale, speurverhale, avontuurverhale, en ook wetenskapsfiksie (science fiction). Laasgenoemde genre het tot dusver besonder min aandag in die Afrikaanse letterkunde geniet.Die leerders word gedurig aan hierdie genre blootgestel in rolprente en op T.V. Dink maar aan Star Wars, Stargate, ens.In hierdie module sal ons poog om hulle geïnteresseerd te kry in die wetenskapsfiksie wat reeds in Afrikaans geskryf is. Daarom begin ons in 1923 by Loeloeraai van C.J. Langenhoven.InleidingBinne die bestek van hierdie module gaan die planete aan die beurt kom, nl. Venus en Mars.Bespreek die diagram op bl.1 en verduidelik dat die drie planete wat op die diagram geïdentifiseer is, moontlik die planete is waarop daar lewe voorkom, juis a.g.v. hul afstand van die son.Die ander planete is òf te naby aan die son, òf te ver van die son.Die leerder kan gevra word om meer inligting oor dié planete te gaan navors om in die klas te bespreek. Vanselfsprekend sal die opvoeder ook voorbereid wees om die nodige vrae te vra om die leerders te lei.LoeloeraaiLees die uittreksel aan die leerders voor.Maak seker dat die leerders duidelikheid het oor die voorkoms en karakter van Loeloeraai, soos dit uit die leesstuk blyk.Die volgende vrae kan gevra word:a) Is Loeloeraai ‘n boosaardige of gevaarlike mens? (Laat die leerders hul antwoorde uit die leesstuk motiveer.) b) Hoe vergelyk sy voorkoms met dié van die aardmense? c) Hoe vergelyk sy kleredrag met dié van die aardbewoners? d) Bespreek sy optrede teenoor die aardmense. (Paragraaf 4) e) Wat probeer hy kommunikeer aan die aardmense in paragraaf 5?Opdrag 1Ten einde hierdie opdrag suksesvol uit te voer, word die leesstuk hardop aan die klas voorgelees. Verduidelik eers aan die leerders dat die Afrikaans van 1923 eintlik nog ‘n taal in sy kinderskoene was.a) spantoue – veiligheidsgordels : aanstons – binnekort “Julle sal die doel van die veiligheidsgordels binnekort uitvind.”a) Hy skakel die lig aan. b) “Sodra ons die aarde se atmosfeer verlaat het.” c) “... die stoele waarop ons sit, onder ons verdwyn.” d) Daar is fout (met die ruimtetuig). e) ... soos ertjies wat in ‘n ronde voorwerp geskud of geskommel word. f) Alles is dieselfde g) En sy draai haar in verskillende rigtings. h) nêrens (Daar is nêrens op aarde so ‘n sagte rusplek nie.) i) Soos ‘n seepbel wat deur die lug sweef. j) Die reuk van vars lug wanneer ‘n donderstorm opsteek. k) Daar was niks behalwe die pikdonker nag. l) Soos wat julle gewoond is. m) Die aarde bedek alles in hierdie rigting. n) Sien ons die sterre vaagweg deur die dik lae van die lug. o) Hier is die sterre verskillende kleure ________ almal vonkel lewendig asof dit ‘n bewegende toneel is. p) As ons hom (die maan) agterna moet sit, sal ons hom nooit inhaal nie, selfs nie teen hierdie snelheid nie. q) Duisend myl per uur r) Ongeveer agtduisend myl s) Telefoneer of skakel ons môre.Laat die leerders eers self probeer, en bespreek dan elke sin of sinsnede met hulle.Opdrag 2Die leerders moet eers die betekenis van elke emosie verstaan. Hulle kan ‘n woordeboek raadpleeg, of die opvoeder kan die betekenis van elke woord verduidelik en op die skryfbord skryf.Daarna kry twaalf leerders opdrag om elkeen die teksgedeelte voor te lees. Elkeen beeld ‘n ander emosie uit. Daar is twaalf moontlikhede. Die leerders kies ‘n emosie wat volgens hulle die regte een is en merk dit. Maak op die skryfbord ‘n opname van die leerders se keuses om te bepaal watter emosies die oorwegende keuses was.Opdrag 3Die leerders kry vooraf opdrag om in pare die teksgedeelte in te studeer en dan in die klas op te voer. Moedig hulle aan om hul eie “ruimtefone” vir die geleentheid te maak.Opdrag 4 en 5Hierdie opdragte bied aan die leerders geleentheid om skeppende skryfwerk te lewer.Opdrag 6Volgorde van ontbrekende woorde: los, spantoue, sweef, geskudde blaas, swaartekrag, gewig, ontliggaamde, sweef, lug, seepblasieOpdrag 7Skryfoefening
« Previous module in collection Dulle Griet
Next module in collection » Seuns van die wolke
This work is licensed by Siyavula Uploaders under a Creative Commons Attribution License (CC-BY 3.0), and is an Open Educational Resource. Last edited by Siyavula Uploaders on May 20, 2009 9:55 am -0500. Add to a lens